Χάινριχ Λάουμπε

Ο **Χάινριχ Λάουμπε** (, 18 Σεπτεμβρίου 1806 - 1 Αυγούστου 1884) ήταν Γερμανός θεατρικός συγγραφέας, μυθιστοριογράφος και σκηνοθέτης θεάτρου καθώς και μέλος του Κοινοβουλίου της Φραγκφούρτης.

## Βιογραφικά στοιχεία
Ο Χάινριχ Λάουμπε γεννήθηκε το 1806 στο Σπρόταου της Πρωσικής Σιλεσίας και ήταν γιος κατασκευαστή γαντιών. Από το 1826 σπούδασε θεολογία στο πανεπιστήμιο του Χάλε όπου ανέπτυξε πολιτική δραστηριότητα ως μέλος φοιτητικών ενώσεων. Για το τέταρτο εξάμηνο, μεταγράφηκε στο πανεπιστήμιο του Μπρέσλαου, αλλά χωρίς να επικεντρωθεί περισσότερο στις σπουδές του. Εδώ, σχετίστηκε με έναν κύκλο νέων συγγραφέων και έκανε το συγγραφικό ντεμπούτο του στις αρχές του 1829 με κριτικές θεάτρου σε περιοδικό. Επίσης το 1829 άλλαξε αντικείμενο σπουδών και σπούδασε ιστορία της λογοτεχνίας. Τον Ιούλιο του ίδιου έτους ανέλαβε τη σύνταξη της νεοϊδρυθείσας εφημερίδας *Aurora*, η οποία, ωστόσο, σταμάτησε να εκδίδεται αργότερα την ίδια χρονιά. Συνέχισε να δημοσιεύει άρθρα ως κριτικός θεάτρου σε άλλες εφημερίδες.

Ήταν ακόμη αναποφάσιστος για την επιλογή της σταδιοδρομίας του και κατά το 1830 και 1831 εργάστηκε ως οικοδιδάσκαλος σε σπίτια ευγενών της Σιλεσίας. Κατά τη διάρκεια αυτής της περιόδου ενστερνίστηκε τις ιδέες της Ιουλιανής Επανάστασης στη Γαλλία και της Νοεμβριανής Εξέγερσης του 1830 στην Πολωνία, η πρώτη μεγάλη εξέγερση στην Πολωνία με στόχο την ανεξαρτησία της χώρας από τη Ρωσική Αυτοκρατορία. 

Το 1832  εγκαταστάθηκε στη Λειψία όπου έγινε αμέσως γνωστός με τα πολιτικά του δοκίμια, στα οποία, όπως και αρκετοί άλλοι μεταξύ των οποίων ο Χάινριχ Χάινε και ο Λούντβιχ Μπέρνε, επέκρινε αυστηρά το πολιτικό καθεστώς στη Γερμανία. Αυτές οι δημοσιεύσεις μαζί με τον ενθουσιασμό και τη συμμετοχή του στο λογοτεχνικό κίνημα Νέα Γερμανία, οδήγησαν σε αστυνομική παρακολούθηση και κατάσχεση των έργων του. Το καλοκαίρι του 1834  πήγε ένα ταξίδι στην Ιταλία με τον συγγραφέα Καρλ Γκούτσκοβ. Κατά την επιστροφή του, καθώς τα δοκίμιά του είχαν γίνει όλο και πιο αιχμηρά, ο Λάουμπε απελάθηκε από τη Σαξονία και στο Βερολίνο που κατέφυγε φυλακίστηκε για εννέα μήνες. Το 1836 παντρεύτηκε την Ιντούνα Χένελ, χήρα καθηγητή ιατρικής στη Λειψία και ακτιβίστρια για τα δικαιώματα των γυναικών, με την οποία απέκτησαν ένα γιο. Σχεδόν αμέσως μετά τον γάμο του φυλακίστηκε για ένα έτος για τις επαναστατικές του συμπάθειες και υποκίνηση δυσαρέσκειας κατά της Γερμανικής Συνομοσπονδίας. Μετά την αποφυλάκισή του διατάχθηκε μόνιμη αστυνομική επιτήρηση. Ο Ρίχαρντ Βάγκερ επηρεάστηκε βαθιά από τη μοίρα του Λάουμπε. 

Στις αρχές του καλοκαιριού του 1839, μετά την αποφυλάκισή του, ο Λάουμπε με τη σύζυγό του ταξίδεψε στο Παρίσι, όπου ήρθε σε επαφή με τις κύριες προσωπικότητες της γαλλικής λογοτεχνικής σκηνής της εποχής, και την Αλγερία. Μετά την επιστροφή του το 1840, εγκαταστάθηκε ξανά στη Λειψία και ξεκίνησε λογοτεχνική δραστηριότητα ως θεατρικός συγγραφέας.  
μικρογραφία|Ο τάφος του Χάινριχ Λάουμπε στη Βιέννη
Κατά την επανάσταση του 1848, ο Λάουμπε εξελέγη στο Κοινοβούλιο της Φρανκφούρτης, αλλά παραιτήθηκε την άνοιξη του 1849, επειδή θεώρησε ότι η ιδέα του για ένα μεγάλο γερμανικό κράτος είχε αποτύχει. Στο τέλος της ίδιας χρονιάς, διορίστηκε καλλιτεχνικός διευθυντής του Μπούργκτεατερ στη Βιέννη. Αυτή τη θέση κράτησε μέχρι το 1867 και σε αυτήν την περίοδο έκανε τις καλύτερες θεατρικές παραγωγές του και έγραψε τις τραγωδίες *Κόμης του Έσσεξ* (1856) και *Μοντρόζ* (1859), και το ιστορικό μυθιστόρημα *Ο Γερμανικός Πόλεμος* (1865–1866, 9 τόμοι), που απεικονίζει γραφικά μια περίοδο του Τριακονταετούς Πολέμου. 

Το 1869, έγινε διευθυντής σε θέατρο της Λειψίας, αλλά επέστρεψε στη Βιέννη το 1870, όπου το 1872 τοποθετήθηκε επικεφαλής του νέου θεάτρου της πόλης της Βιέννης. Διαχειρίστηκε αυτό το θέατρο με εξαιρετική επιτυχία μέχρι την συνταξιοδότησή του περίπου το 1880. Το πολύτιμο αρχείο του έργου του στη Βιέννη και τη Λειψία βρίσκεται στους τρεις τόμους: *Το* *[[Μπούργκτεατερ]]* (1868), *Το βορειο-γερμανικό θέατρο* (1872) και *Το θέατρο της πόλης της Βιέννης* (1875). 

Έγραφε ακόμη και μετά τη συνταξιοδότησή του, και στα πέντε τελευταία χρόνια του έγραψε τρία μυθιστορήματα και δημοσίευσε τα απομνημονεύματά του. Πέθανε στη Βιέννη την 1η Αυγούστου 1884, σε ηλικία 78 ετών.

## Εκτίμηση
Τα θεατρικά έργα του Λάουμπε δεν παρουσιάζουν ενδιαφέρον για την πρωτοτυπία ή την ποιητική ομορφιά τους. Η πραγματική και μεγάλη τους αξία βρίσκεται στη σκηνική τους παρουσίαση. Ως διευθυντής θεάτρου ο Λάουμπε ήταν ανυπέρβλητος στη Γερμανία, και οι υπηρεσίες του με αυτή την ιδιότητα του εξασφάλισαν ένα πιο διαρκές όνομα στη γερμανική λογοτεχνική ιστορία από τα γραπτά του. 

## Έργα (επιλογή)
μικρογραφία|250x250εσ|Σκηνή από το έργο ''Οι φοιτητές της στρατιωτικής ακαδημίας του Καρόλου'' από παράσταση του 1847

* *Das neue Jahrhundert* *- Ο νέος αιώνας* τομ 2  (1833)

* Τόμος 1: *Polen* *- Πολωνία*
* Τόμος 2: *Politische Briefe* *- Πολιτικές επιστολές*

* *Das Junge Europa. Novelle* *Η Νέα Ευρώπη. Νουβέλες,* 5 τόμοι  
** 1.: *Die Poeten* *- Οι Ποιητές.* 2 τομ. (1833)
** 2.: *Die Krieger* *- Οι πολεμιστές.* 2 τομ. (1837)
** 3.: *Die Bürger* *- Οι πολίτες.* 1 τομ. (1837)
* *Reisenovellen* *- Ταξιδιωτικές νουβέλες* τομ, 2, 1834. 
* *Heinrich Laube. Reise durch das Biedermeier* *- Χάινριχ Λάουμπε. Ταξίδι στην περίοδο [[Μπίντερμαγιερ]]*. 
* *Moderne Charakteristiken* *- Σύγχρονα χαρακτηριστικά,* 2 τόμοι (1835)
* *Gräfin Chateaubriant* *- Κόμισσα Σατομπριάν (*1843)
* *George Sand's Frauenbilder* *- Γυναικεία πορτρέτα, [[Γεωργία Σάνδη]]* (1845)
* *Monaldeschi. Trauerspiel* *- Mοναλντέσκι,* τραγωδία (1845)
* *Die Bernsteinhexe* *- Η κεχριμπαρένια μάγισσα* (1847) 
* *Struensee* (1847)
* *Die Karlsschüler. Schauspiel in 5 Acten* (1847) *Οι φοιτητές της στρατιωτικής ακαδημίας του Καρόλου*, τραγωδία σε πέντε πράξεις, στο οποίο ήρωας είναι ο νεαρός Φρίντριχ Σίλερ.
* *Das erste deutsche Parlament* *- Το πρώτο γερμανικό κοινοβούλιο,* 3 τόμοι (1849)
* *Graf Essex. Trauerspiel in fünf Akten* *- Κόμης του Έσσεξ,* τραγωδία σε πέντε πράξεις (1856) 
* *Der deutsche Krieg. Historischer Roman in drei Büchern* *- Ο Γερμανικός Πόλεμος. Ιστορικό μυθιστόρημα σε τρία βιβλία* . 9 τόμοι (1863–1866)
* *Das Norddeutsche Theater. Ein neuer Beitrag zur Deutschen Theatergeschichte* *- Το βορειο-γερμανικό θέατρο. Μια νέα συμβολή στην ιστορία του γερμανικού θεάτρου* (1872) 
* *Gesammelte Schriften* *- Συγκεντρωμένα κείμενα,* 16 τόμοι (1875–1882)
* *Erinnerungen* *- Απομνημονεύματα,* 2 τόμοι (1875–1882)
* *Der Schatten Wilhelm. Eine geschichtliche Erzählung* *- Η Σκιά Βίλχελμ. Μια ιστορική αφήγηση* (1883)
* *Franz Grillparzers Lebensgeschichte* *- Η ιστορία της ζωής του [[Φραντς Γκριλπάρτσερ]]*  (1884)
* *Ruben. Ein moderner Roman* *- Ρούμπεν. Ένα σύγχρονο μυθιστόρημα*  (1885)
* *Gesammelte Werke in fünfzig Bänden* *- Συγκεντρωτικά έργα σε πενήντα τόμους*  (1908–1909)
* *Dramaturgische Schriften* *- Δραματουργικά κείμενα* 
** Τόμοι 1–2: *Briefe über das deutsche Theater. Das Burgtheater* *- Γράμματα για το Γερμανικό Θέατρο. Το [[Μπούργκτεατερ]]* (1868)
** Τόμος 3: *Das norddeutsche Theater* *- Το βορειο-γερμανικό θέατρο* (1872)
** Τόμος 4: *Das Wiener Stadttheater* *- Το θέατρο της πόλης της Βιέννης*  (1875)
* *Schriften über Theater* *- Γράμματα για το Θέατρο* (1959)

## Παραπομπές


Κατηγορία:Γερμανοί μυθιστοριογράφοι
Κατηγορία:Γερμανοί θεατρικοί συγγραφείς
Κατηγορία:Γερμανοί θεατρικοί σκηνοθέτες
Κατηγορία:Γερμανοί δημοσιογράφοι
Κατηγορία:Γερμανοί δοκιμιογράφοι
Κατηγορία:Κριτικοί του θεάτρου